
AZ ÉRTELMES BESZÉD NYOMÁBAN (A hangsúly és hanglejtés tudatos használata magyartanárok és magyar szakos hallgatók körében)

Kulcsszavak: hangsúly, hanglejtés, dallamforma, közoktatás, felsőoktatás
Jelen dolgozat célja a hangsúly és a hanglejtés tudatos használatának vizsgálata a magyartanárok és a magyar szakos hallgatók körében. Ezenkívül elemzi érdeklődésüket egyrészt a tiszta kiejtés iránt, másrészt, ehhez kapcsolódva, az olyan versenyek iránt, amelyek az intonációs eszközökről szerzett tudást kamatoztatják. Viszont nem hivatott az alanyok kompetenciájának megítélésében. A vizsgálat során saját szerkesztésű, anonim online kérdőívet alkalmaztunk, amelyben nyitott, zárt és négy fokozatú Likert típusú kérdések találhatók. A kérdőív 24 kérdést tartalmaz, melyek a hangsúly megfelelő helye a mondatban, hanglejtés és demográfiai adatok részekre bontható. A kutatás megbízhatósága érdekében egyszerű leíró statisztikai számítások és demográfiai háttérelemzések után összefüggés-vizsgálatokat végeztünk. A mintát a közoktatásban aktívan dolgozó, kilenc vajdasági magyartanár és kilenc magyar szakos, Újvidéken tanuló egyetemi hallgató alkotta. Feltételezzük, hogy a két vizsgálati csoport között az intonációs eszközöket tudatosabban használják a gyakorlatban oktató pedagógusok; hogy a válaszadók többsége ismeri a kérdő mondat dallamformáját; hogy a kompetenciával kapcsolatos vélemények között különbség mutatható ki. Ezek a hipotézisek és egyben a kutatás arra volt hivatott rámutatni, hogy milyen szinten van jelen a tiszta beszéd igénye a vajdasági magyar szakos személyek között, szükségesnek érzik-e ezen a területen a fejlődést, érdekeltek-e az intonációs eszközök megfelelő használatának elsajátításában. A kutatásnak funkcionális elméleti háttere van, legnagyobb részben Wacha Imre megközelítésére támaszkodik. A kutatás eredményeiből kirajzolódik, hogy a kérdő mondatok megfelelő dallamhangsúlyát a kitöltők nagyrészt nem ismerik, hogy az intonációs eszközök használata tudatosabb az aktívan praktizáló tanárok körében.



